Pentru CFM 2021-2027, Comisia a propus combinarea FEAD cu Fondul social european Plus (FSE+). Propunerea privind FSE+ urmărește să îmbunătățească incluziunea socială prin creșterea ponderii alocărilor naționale FSE+ (la cel puțin 25 % comparativ cu 20 % în actualul FSE) și să combată precaritatea materială prin stabilirea unui obiectiv de 4 % la nivelul UE și a unei alocări minime de 2 % per stat membru. Comisia consideră că acest lucru va permite ca finanțarea combaterii precarității materiale să rămână stabilă în raport cu actualul CFM. În prezent, propunerea se află într-o fază avansată a negocierilor cu colegiuitorii. În aprilie 2019, Consiliul a convenit asupra unui mandat parțial de negociere pentru triloguri. În aceeași lună, Parlamentul European a adoptat un raport cu amendamente, confirmat prin votul noului PE. Între timp, au fost inițiate trilogurile privind FSE+.

BE, BG, EE, ES, FI, FR, IT, MT, PL, PT, SI (11)

Profilul general al destinatarilor finali ai sprijinului FEAD a rămas în mare parte neschimbat. La fel ca în anii anteriori, cel mai mare grup, cu puțin sub jumătate (48 %) dintre persoanele care au beneficiat de asistență, a fost reprezentat de femei. Copiii au beneficiat de aproape 30 % din sprijinul disponibil, urmați de migranți, de persoanele de origine străină sau de minorități (10 %) și de persoanele fără adăpost (7 %). În 2018, 8 % dintre destinatarii finali ai FEAD au fost persoane în vârstă de cel puțin 65 de ani și 5 % au fost persoane cu handicap. Aceste cifre reprezintă estimări ale organizațiilor partenere și ar trebui tratate cu prudență.

Copiii au reprezentat 29 % dintre persoanele care au primit ajutor alimentar, asistență materială de bază sau asistență pentru incluziune socială în 2018. Această proporție a rămas stabilă în comparație cu anii anteriori. În mai multe state membre, copiii au primit cea mai mare pondere a ajutorului alimentar - în special în CY, HR, MT, HU și CZ - situându-se între 44 % și 92 % din totalul destinatarilor finali. În mod similar, în CY, IE, HU și AT copiii au reprezentat, într-o proporție ridicată, destinatarii finali ai asistenței materiale de bază - aceasta fiind cuprinsă între 93 % și 100 %. Programele din aceste țări prevăd sprijin specific pentru copii. Copiii din alte state membre (de exemplu, din BE, din ES și din FR) sunt, într-o proporție ridicată, destinatarii ajutorului alimentar, deoarece programele respectivelor state membre ajung la familii cu copii aflați în situații de vulnerabilitate.

Caseta 1:Exemple la nivel național care ilustrează modul în care ajutorul a fost acordat copiilor

Republica Cehă: CZ oferă mese subvenționate copiilor defavorizați din școli. Se consideră că alimentația publică de înaltă calitate în școli pentru copiii de vârstă preșcolară și școlară încurajează frecventarea școlii într-o mai mare măsură de către elevi. Numărul școlilor care participă la astfel de scheme crește în mod constant. În ceea ce privește asistența materială, bunurile distribuite în CZ includ cinci tipuri de preparate pentru sugari și de lapte pentru copii din diferite grupe de vârstă, precum și hrană pentru bebeluși. Cipru: Copiii reprezintă o proporție mare a destinatarilor finali, atât ai ajutorului alimentar (92 %), cât și ai asistenței materiale (100 %). Școlarii primesc mese gratuite pregătite în cantinele școlare. Croația: Un program școlar oferă asistență copiilor care trăiesc în sărăcie sau care sunt expuși riscului de sărăcie. Acești copii primesc mese în școli, precum și ghiozdane și alte materiale școlare. Malta: În 2018 a fost lansată o schemă (ca măsură auxiliară) pentru a distribui fructe, legume și lapte școlarilor, pentru a contribui la crearea unei culturi a alimentației de calitate și durabile în rândul celor mici. De asemenea, copiii care provin din familii vulnerabile și cu venituri foarte mici primesc asistență pentru nevoile lor legate de școală, cum ar fi pentru achiziționarea de uniforme, pentru articole de papetărie, pentru activități extrașcolare și pentru alte nevoi de bază. Ungaria: Copiii constituie o proporție ridicată a destinatarilor finali. Copiii proveniți din familii sărace primesc sprijin sub formă de pachete de produse alimentare și de asistență materială de bază. Irlanda: Copiii care provin din familiile care recurg la băncile de alimente beneficiază, de asemenea, de aceste scheme. Totodată, de trusele pentru noile locuințe (care includ truse pentru bebeluși), care sunt oferite familiilor de refugiați care se mută în locuințe noi, beneficiază și copiii. În 2018, 40 000 de școlari și 1 000 de copii ai solicitanților de protecție internațională care locuiesc în spații de cazare oferite de stat au primit truse școlare. Austria: Sprijinul sub formă de ghiozdane și de alte materiale școlare se adresează direct copiilor de vârstă școlară ai căror familii primesc venituri minime.

Aproximativ 10 % dintre destinatarii finali au fost migranți, persoane de origine străină sau aparținând unei minorități. Totuși, trebuie remarcat faptul că informațiile cu privire la migranții care primesc sprijin nu sunt întotdeauna raportate, din motive de protecție a datelor (EL, FR și SK). Printre aceste grupuri, cele mai vizate (menționate în 45 % dintre PO care vizează migranții) au fost refugiații și solicitanții de azil.

Se estimează că 7 % dintre destinatarii finali ai FEAD au fost persoane fără adăpost, într-o proporție mai ridicată în 2018 comparativ cu 2017. Totuși, este deosebit de dificil de estimat numărul de persoane fără adăpost, deoarece acestea nu sunt înregistrate și adesea sunt foarte reticente în a furniza informații cu caracter personal. În plus, principalul motiv pentru care a crescut numărul persoanelor fără adăpost este faptul că FR a raportat cifrele pentru 2018, deși nu a făcut acest lucru în anul anterior. În CZ, FR și IE, mai mult de 10 % dintre persoanele fără adăpost beneficiază de ajutor alimentar. În afară de ES, proporția persoanelor fără adăpost care primesc asistență a scăzut în 2018 comparativ cu 2017, în special în IT.

PO I – Asistență alimentară

Ajutorul alimentar a rămas în mare măsură stabil în comparație cu anul precedent. Majoritatea celor 21 de state membre participante la program au mărit sau au menținut cantitatea de alimente oferite. În general, în 2018 au fost oferite alimente în cantități ușor mai mici decât în 2017, deoarece furnizarea meselor sau a pachetelor de produse alimentare a scăzut în unele dintre statele membre mai mari. Cinci state membre (ES, FR, PL, IT și BG) au furnizat 82 % din volumul total de alimente oferite în 2018. Trei state membre au mărit semnificativ cantitatea de produse alimentare oferite (PT, HU și IE). Zece state membre au oferit mai puține produse alimentare decât în 2017 - în cazul BE, EE, HR, IT și SI, cantitatea de produse alimentare oferite a fost în mod semnificativ mai mică.

Figura 3: Ajutorul alimentar furnizat în perioada 2014-2018 (mii de tone), per stat membru

Sursă: SFC2014

Mai mult de jumătate (55 %) din ajutorul alimentar a constat în produse lactate și făină, pâine, cartofi și alte produse care conțin amidon. Proporția produselor lactate a fost deosebit de ridicată în BE și FR. În FI, IT, LV și SK, proporția de făină, pâine, cartofi și alte produse care conțin amidon a fost ridicată. Cantitatea de fructe și legume distribuite a crescut constant, de la 9 % în 2014 la 17 % în 2018. Cantitatea de grăsimi și uleiuri a variat, ridicându-se în medie la 6 %. Proporția mâncărurilor preparate este destul de ridicată în HU și IE, dar este, în rest, rezonabil de scăzută, ajungând la aproximativ 11 % în întreaga UE. În IE, mâncărurile preparate fac parte din categoria de produse alimentare pe care le solicită organizațiile partenere. Acest lucru se datorează cererii clienților și, prin urmare, contribuie la reducerea risipei de alimente. Costul alimentelor distribuite per persoană variază semnificativ între statele membre și de la un an la altul. În mare parte, variația este generată de cantitatea și de tipul de produse distribuite (cum ar fi rata ridicată a produselor proaspete), precum și de intensitatea sprijinului.

Toate cele 21 de state membre care distribuie alimente - cu excepția CY - au realizat acest lucru sub forma unor pachete de produse alimentare standardizate. 14 state membre au oferit, de asemenea, mese: BE, BG, CY, CZ, EL, ES, FI, HR, HU, IE, IT, LV, PL și SK. Unele au oferit, de asemenea, mese gata preparate pentru elevi (CY, CZ, HR și IT) sau pentru persoanele fără adăpost (FI, HU, IT, LV, PL și SK). Banca de alimente din EE a colaborat strâns cu autoritățile locale și a cooperat cu municipalitățile pentru ca ajutorul alimentar să ajungă într-o măsură cât mai mare în gospodăriile oamenilor. Datorită unei bune comunicări între parteneri, 95 % din totalul pachetelor de ajutor alimentar au fost distribuite în perioada vizată. La fel ca în anii precedenți, livrările de produse alimentare de către organizațiile partenere din BG, CY, HU și ES au fost finanțate integral din FEAD, în timp ce, în celelalte state membre, organizațiile partenere au completat ajutorul alimentar FEAD cu produse alimentare care au fost donate sau finanțate din alte surse.

PO I - Asistență materială de bază

De asemenea, a crescut semnificativ numărul persoanelor care au beneficiat de asistență materială de bază. În 2018, statele membre au distribuit 13,2 milioane EUR pentru asistența materială de bază, cu 29 % mai mult decât în 2017, proporție care crescuse deja cu 25 % în raport cu 2016. Această creștere semnificativă s-a datorat în mare măsură faptului că trei state membre au distribuit asistență materială de bază pentru prima dată în 2018 - CY, HU și LT. Opt state membre au continuat să distribuie asistență materială de bază la fel ca în anul precedent (AT, CZ, EL, HR, IE, LU, LV și SK). Majoritatea bunurilor au fost distribuite în trei state membre: AT, CZ și EL (a se vedea figura 4). Persoanele fără adăpost au fost vizate în CZ, EL, HR și SK, acestea primind produse de igienă și alte bunuri. În HR au primit, de asemenea, articole de bucătărie și îmbrăcăminte, iar în EL și HR au primit saci de dormit/pături.

Rechizitele școlare și produsele de îngrijire personală pentru familiile cu copii au reprezentat, în continuare, principalele articole din cadrul asistenței materiale de bază. În 2018, articolele furnizate familiilor cu copii au inclus articole de papetărie și materiale școlare (AT, EL, HR, IE și LV), ghiozdane (AT, EL, HR și LV), pachete pentru îngrijirea bebelușilor (HR, HU și IE), scutece și șervețele umede pentru copii (EL) și echipamente sportive și îmbrăcăminte (HR). În EL, IE, HU, LU, LV și SK, au fost distribuite, de asemenea, articole precum detergent de rufe, detergent pudră (pentru rufe colorate), detergent de vase, scutece, cremă și săpun pentru bebeluși și copii de vârstă mică, șervețele umede și scutece.

Figura 4. Valoarea monetară totală a bunurilor distribuite în perioada 2014-2018, pe stat membru



Sursă: SFC2014

PO I – Măsuri auxiliare